《廿六日复陪诸公游灵隐寺留题祥上人所十二韵》
明代·张宁

峻拔天垂秀，盘回地拱灵。神峰腾北道，法界控南屏。

龙雨周三笠，鹏风合四溟。楼台出霄汉，钟鼓隐雷霆。

咒食猿窥洞，闻经鹤避汀。迷途登觉路，佳客借閒庭。

风帽秋曾落，云车晚再停。黑头全变白，红树几还青。

踪迹迷鸿雪，光阴换鸟星。谁知陶令醉，总是屈原醒。

旧事惊还问，新词厌复听。凭吹剑头吷，题向冷泉亭。

作者简介：张宁（1426—1496）字靖之，号方洲，一作芳洲，浙江海盐人，明朝中期大臣。景泰五年进士，授礼科给事中。丰采甚著，与岳正齐名，英宗尝称为“我张宁”云。成化中出知汀州，先教后刑，境内利病悉罢行之。后为大臣所忌，弃官归，公卿交荐，不起。能诗画、善书法，著有《方洲集》等。